संवेदनशीलता सभी भाषाओं की भाषा है!
जापान की राजधानी टोक्यो से दूर एक स्कूल में पहली की क्लास शुरू हुई। छह साल का गोलमटोल बच्चा क्लास में सबसे आगे कुर्सी पर बैठकर हाथ में रबर की स्टीयरिंग थामे था - N. Raghuraman's column - Sensitivity is the language of all languages!
जापान की राजधानी टोक्यो से दूर एक स्कूल में पहली की क्लास शुरू हुई। छह साल का गोलमटोल बच्चा क्लास में सबसे आगे कुर्सी पर बैठकर हाथ में रबर की स्टीयरिंग थामे था, वो ऐसी आवाज निकाल रहा था, मानो सिटी बस चला रहा हो। उसके पीछे सारी बैंच इस तरह रखी थीं, जिसमें एक तरफ दो ही लोग बैठ सकते थे। सारी सीट विद्यार्थियों से भरी थीं। फिर ड्राइवर बने लड़के ने ब्रेक लगाया, बस एक काल्पनिक पड़ाव पर रुकी। उससे कोई नहीं उतरा। पर एक अन्य क्लासमेट कमर झुकाकर हाथ में छड़ी लिए बस में ऐसे चढ़ता, जिससे बाकियों को लगे कि वह बुजुर्ग है। वह हताश हो जाता है क्योंकि सीट खाली नहीं थी। उसी समय एक बच्चा अपनी सीट दे देता है और बस के कॉरिडोर में जाकर अपना हाथ ऐसे उठाता है, मानो उसका हैंडल पकड़े हो। इससे संतुष्ट ड्राइवर गाड़ी आगे बढ़ा लेता है।
अगले स्टॉप पर फिर कोई नहीं उतरता, एक और बच्चा कपड़ों से ढंका खिलौना लेकर दाखिल होता है, जैसे हाल ही में बच्चे को जन्म दिया हो। अब बुजुर्ग उठकर अपनी सीट देने लगते हैं, लेकिन एक लंबा-सा लड़का उन्हें रोक देता है और इस यंग मां को सीट दे देता है। संतुष्ट ड्राइवर फिर आगे बढ़ जाता है। अगले स्टॉप पर एक गर्भवती महिला बस में चढ़ती है...और फिर वही कहानी आगे जारी रहती है। जापानी बच्चों को संवेदनशीलता सिखाने के लिए यह एक प्रकार की टीचिंग है।
नेशनल करिकुलम फ्रेमवर्क (एनसीएफ) को अंतिम रूप देने के लिए आज बेंगलुरु में राष्ट्रीय संचालन समिति की बैठक होने जा रही है, जिसमें प्रस्तावित सेमेस्टर प्रणाली और कई बोर्ड परीक्षाओं पर पुनर्विचार होगा और ग्यारहवीं-बारहवीं में भारतीय भाषाएं शामिल करने की अनिवार्यता पर भी बात होगी, इसमें अगर मुझसे सिर्फ एक सलाह देने के लिए कहा जाए, तो मैं कहूंगा कि शिक्षा में सभी स्तर पर यानी प्री-स्कूल (इसमें पहली-दूसरी भी), प्रारंभिक कक्षाएं (3-5), माध्यमिक कक्षाएं (6-8) व सेकंडरी क्लासेस(9-12) संवेदनशीलता (सेंसिटिविटी) विषय शामिल हो। मुझे पूरा यकीन है कि इससे तीन साल की उम्र से ही बच्चों की नींव मजबूत होगी।
कहने का कारण बहुत स्पष्ट है। कॉर्पोरेट सलाहकार होने के नाते मैंने कई सार्वजनिक संस्थान देखे हैं जैसे एयरपोर्ट पर एयरलाइन कर्मचारी और सीआईएसएफ के जवान, जो यात्रियों की जांच-तलाशी लेते हैं, उन्हें ऑटिज्म, बोलने में अक्षमता, अटेंशन डेफिसिट डिसऑर्डर और लर्निंग डिफिकल्टी के बारे में हर साल ट्रेनिंग दी जाती है। मानसिक स्वास्थ्य संस्थान से जुड़े काउंसलर आकर उन्हें विशेष जरूरतों वाले यात्रियों के साथ संवाद करने और उनके हाव-भाव समझना सिखाते हैं।
उन्हें बताया जाता है कि एयरपोर्ट पर मौजूद विशेष सहायता केंद्र सिर्फ व्हीलचेयर चाहने वाले यात्रियों के लिए ही नहीं होते, बल्कि बौद्धिक रूप से कमजोर यात्रियों के लिए भी होते हैं। स्टाफ सदस्यों को यह याद दिलाया जाता है कि विशेष जरूरतों वाले यात्रियों को देखकर हमेशा ऐसा नहीं लगता कि उन्हें मदद की जरूरत है। इसलिए स्थिति को ठीक से समझना जरूरी है और यही उन्हें सिखाया जाता है। यह क्लास कई लोकसंस्थाओं में हर साल आयोजित होती है। अगर विषय के रूप में ‘सेंसिटाइजेशन’ को स्कूल स्तर से ही पढ़ाया जाए, तो यह हमारी महान ‘अतिथि देवो भव’ संस्कृति के लिए सोने पर सुहागा हो जाएगा।
फंडा यह है कि भले ही नेशनल एजुकेशन पॉलिसी में सेंस्टेविटी अलग विषय न बने, लेकिन मैं सभी स्कूल्स व शिक्षकों से अनुरोध करूंगा कि वे इसे अपनी क्लास में थ्योरी नहीं तो कम से कम प्रेक्टिकल के रूप में शामिल करें, ताकि आने वाले कल में वे अच्छे इंसान बनें।